CELEX: 32006R0958
Language: el
Date: 2006-06-28 00:00:00
Title: Κανονισμός (ΕΚ) αριθ. 958/2006 της Επιτροπής, της  28ης Ιουνίου 2006 , περί της διαρκούς δημοπρασίας στο πλαίσιο της περιόδου εμπορίας 2006/2007 για τον προσδιορισμό των επιστροφών κατά την εξαγωγή λευκής ζάχαρης

29.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 175/49
            
         
      ΚΑΝΟΝΙΣΜΌΣ (ΕΚ) αριθ. 958/2006 ΤΗΣ ΕΠΙΤΡΟΠΉΣ
   
   της 28ης Ιουνίου 2006
   περί της διαρκούς δημοπρασίας στο πλαίσιο της περιόδου εμπορίας 2006/2007 για τον προσδιορισμό των επιστροφών κατά την εξαγωγή λευκής ζάχαρης
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 23 παράγραφος 4 και το άρθρο 40 παράγραφος 1 σημείο ζ),
   Εκτιμώντας τα ακόλουθα:
   
               (1)
            
            
               Λαμβάνοντας υπόψη την κατάσταση της αγοράς ζάχαρης στην Κοινότητα και στην παγκόσμια αγορά, είναι σκόπιμο να προκηρυχθεί το ταχύτερο δυνατό διαρκής δημοπρασία για την εξαγωγή λευκής ζάχαρης για την περίοδο εμπορίας 2006/2007, η οποία, λαμβανομένων υπόψη των πιθανών διακυμάνσεων των παγκόσμιων τιμών, πρέπει να παρέχει τη δυνατότητα καθορισμού των επιστροφών κατά την εξαγωγή.
            
         
               (2)
            
            
               Πρέπει να εφαρμοσθούν οι γενικοί κανόνες της διαδικασίας δημοπρασίας για τον καθορισμό των επιστροφών κατά την εξαγωγή ζάχαρης που θεσπίστηκαν με το άρθρο 32 του κανονισμού (ΕΚ) αριθ. 318/2006.
            
         
               (3)
            
            
               Στις συναλλαγές μεταξύ της Κοινότητας αφενός και της Βουλγαρίας και της Ρουμανίας αφετέρου, όσον αφορά ορισμένα προϊόντα του τομέα της ζάχαρης, εφαρμόζονται ακόμη εισαγωγικοί δασμοί και επιστροφές κατά την εξαγωγή και το επίπεδο των επιστροφών κατά την εξαγωγή είναι αισθητά ανώτερο από εκείνο των εισαγωγικών δασμών. Λαμβάνοντας υπόψη την προοπτική προσχώρησης των εν λόγω χωρών στην Ευρωπαϊκή Ένωση, η απόκλιση αυτή είναι δυνατόν να οδηγήσει σε κινήσεις κερδοσκοπικού χαρακτήρα.
            
         
               (4)
            
            
               Προκειμένου να αποφευχθεί τυχόν κατάχρηση μέσω της επανεισαγωγής ή επανεισόδου στην Κοινότητα προϊόντων του τομέα της ζάχαρης τα οποία έχουν τύχει επιστροφών κατά την εξαγωγή, πρέπει να μην καθοριστεί επιστροφή κατά την εξαγωγή για το σύνολο των χωρών των Δυτικών Βαλκανίων.
            
         
               (5)
            
            
               Λόγω της ιδιαιτερότητας της διαδικασίας, είναι αναγκαίο να θεσπιστούν κατάλληλες διατάξεις για τα πιστοποιητικά εξαγωγής που εκδίδονται στο πλαίσιο της διαρκούς δημοπρασίας, κυρίως όσον αφορά την προθεσμία έκδοσης των πιστοποιητικών, τη διάρκεια ισχύος τους, το ποσό της εγγύησης, καθώς και την ποσότητα για την οποία τηρήθηκε η υποχρέωση εξαγωγής που απορρέει από το πιστοποιητικό. Εντούτοις, πρέπει να εξακολουθήσουν να εφαρμόζονται οι διατάξεις του κανονισμού (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2), καθώς και οι διατάξεις του κανονισμού (ΕΟΚ) αριθ. 120/89 της Επιτροπής, της 19ης Ιανουαρίου 1989, περί κοινών λεπτομερειών εφαρμογής των εισφορών και των φόρων κατά την εξαγωγή για τα γεωργικά προϊόντα (3).
            
         
               (6)
            
            
               Οι διατάξεις του παρόντος κανονισμού αντικαθιστούν, όσον αφορά τις μερικές δημοπρασίες του Ιουλίου 2006, τις διατάξεις του κανονισμού (ΕΚ) αριθ. 1138/2005 της Επιτροπής, της 15ης Ιουλίου 2005, όσον αφορά μόνιμη δημοπρασία στο πλαίσιο της περιόδου εμπορίας 2005/2006 για τον προσδιορισμό των εισφορών ή/και των επιστροφών κατά την εξαγωγή λευκής ζάχαρης (4). Ως εκ τούτου, για λόγους διαφάνειας και νομικής σαφήνειας, πρέπει να καταργηθεί ο εν λόγω κανονισμός με ισχύ από 1ης Ιουλίου 2006.
            
         
               (7)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Προκηρύσσεται διαρκής διαγωνισμός για τον καθορισμό των επιστροφών κατά την εξαγωγή λευκής ζάχαρης που υπάγεται στον κωδικό ΣΟ 1701 99 10 για όλους τους προορισμούς, εκτός της Αλβανίας, της Βουλγαρίας, της Κροατίας, της Βοσνίας-Ερζεγοβίνης, της Σερβίας και Μαυροβουνίου (5), της Πρώην Γιουγκοσλαβικής Δημοκρατίας της Μακεδονίας και της Ρουμανίας. Κατά τη διάρκεια της εν λόγω διαρκούς δημοπρασίας, προκηρύσσονται μερικές δημοπρασίες.
   2.   Η διαρκής δημοπρασία παραμένει ανοικτή μέχρι τις 27 Σεπτεμβρίου 2007.
   Άρθρο 2
   1.   Η προκήρυξη της διαρκούς δημοπρασίας δημοσιεύεται στην Επίσημη Εφημερίδα της Ευρωπαϊκής Ένωσης. Σε αυτή τη βάση, τα κράτη μέλη συντάσσουν την προκήρυξη της δημοπρασίας την οποία δημοσιεύουν τα ίδια ή επιτρέπουν τη δημοσίευσή της αλλού.
   2.   Η προκήρυξη αναφέρει κυρίως τους όρους της δημοπρασίας.
   3.   Η προκήρυξη είναι δυνατόν να τροποποιηθεί κατά τη διάρκεια της διαρκούς δημοπρασίας. Η προκήρυξη τροποποιείται εφόσον κατά τη διάρκεια της διαρκούς δημοπρασίας επέλθει τροποποίηση των όρων της δημοπρασίας.
   Άρθρο 3
   1.   Η προθεσμία υποβολής των προσφορών για την πρώτη μερική δημοπρασία:
   
               α)
            
            
               αρχίζει στις 5 Ιουλίου 2006·
            
         
               β)
            
            
               λήγει την Πέμπτη 13 Ιουλίου 2006 στις 10.00, ώρα Βρυξελλών.
            
         
               2.
            
            
               
                           α)
                        
                        
                           αρχίζει την πρώτη εργάσιμη ημέρα μετά την ημερομηνία λήξης της προθεσμίας της προηγούμενης μερικής δημοπρασίας·
                        
                     
                           β)
                        
                        
                           λήγει στις ακόλουθες ημερομηνίες στις 10.00, ώρα Βρυξελλών:
                           
                                       —
                                    
                                    
                                       στις 27 Ιουλίου 2006,
                                    
                                 
                                       —
                                    
                                    
                                       στις 10 και 31 Αυγούστου 2006,
                                    
                                 
                                       —
                                    
                                    
                                       στις 14 και 28 Σεπτεμβρίου 2006,
                                    
                                 
                                       —
                                    
                                    
                                       στις 5 και 19 Οκτωβρίου 2006,
                                    
                                 
                                       —
                                    
                                    
                                       στις 9 και 23 Νοεμβρίου 2006,
                                    
                                 
                                       —
                                    
                                    
                                       στις 7 και 21 Δεκεμβρίου 2006,
                                    
                                 
                                       —
                                    
                                    
                                       στις 11 και 25 Ιανουαρίου 2007,
                                    
                                 
                                       —
                                    
                                    
                                       στις 8 και 22 Φεβρουαρίου 2007,
                                    
                                 
                                       —
                                    
                                    
                                       στις 8 και 29 Μαρτίου 2007,
                                    
                                 
                                       —
                                    
                                    
                                       στις 19 και 26 Απριλίου 2007,
                                    
                                 
                                       —
                                    
                                    
                                       στις 10 και 24 Μαΐου 2007,
                                    
                                 
                                       —
                                    
                                    
                                       στις 14 και 28 Ιουνίου 2007,
                                    
                                 
                                       —
                                    
                                    
                                       στις 12 και 19 Ιουλίου 2007,
                                    
                                 
                                       —
                                    
                                    
                                       στις 9 και 30 Αυγούστου 2007,
                                    
                                 
                                       —
                                    
                                    
                                       στις 13 και 27 Σεπτεμβρίου 2007.
                                    
                                 
                     
         Άρθρο 4
   1.   Οι ενδιαφερόμενοι συμμετέχουν στο διαγωνισμό με τους εξής τρόπους:
   
               α)
            
            
               με κατάθεση γραπτής προσφοράς στον αρμόδιο οργανισμό του κράτους μέλους, έναντι απόδειξης παραλαβής·
            
         
               β)
            
            
               με συστημένη επιστολή ή τηλεγράφημα, με παραλήπτη τον εν λόγω οργανισμό·
            
         
               γ)
            
            
               με τέλεξ, τηλεομοιοτυπία ή ηλεκτρονικό μήνυμα, με παραλήπτη τον εν λόγω οργανισμό, εφόσον ο εν λόγω οργανισμός δέχεται τις συγκεκριμένες μορφές επικοινωνίας.
            
         2.   Για να είναι έγκυρη μια προσφορά πρέπει να πληρούνται οι ακόλουθοι όροι:
   
               α)
            
            
               Στην προσφορά αναγράφονται:
               
                           i)
                        
                        
                           τα στοιχεία της δημοπρασίας και της μερικής δημοπρασίας·
                        
                     
                           ii)
                        
                        
                           το ονοματεπώνυμο και η διεύθυνση του υποβάλλοντος την προσφορά, καθώς και o οικείος αριθμός μητρώου ΦΠΑ·
                        
                     
                           iii)
                        
                        
                           η ποσότητα λευκής ζάχαρης προς εξαγωγή·
                        
                     
                           iv)
                        
                        
                           το ποσό της επιστροφής κατά την εξαγωγή, ανά 100 χιλιόγραμμα λευκής ζάχαρης, εκφρασμένο σε ευρώ με τρία δεκαδικά ψηφία·
                        
                     
                           v)
                        
                        
                           το ποσό της εγγύησης που πρέπει να συσταθεί, σύμφωνα με το άρθρο 5 παράγραφος 1, για την ποσότητα ζάχαρης που αναφέρεται στην περίπτωση iii), εκφρασμένο στο νόμισμα του κράτους μέλους όπου έγινε η προσφορά·
                        
                     
         
               β)
            
            
               η προς εξαγωγή ποσότητα ανέρχεται τουλάχιστον σε 250 τόνους λευκής ζάχαρης·
            
         
               γ)
            
            
               πριν από τη λήξη της προθεσμίας για την υποβολή των προσφορών, προσκομίζεται απόδειξη ότι ο υποβάλλων την προσφορά προέβη στη σύσταση της εγγύησης που αναφέρεται στην προσφορά·
            
         
               δ)
            
            
               η προσφορά περιλαμβάνει δήλωση του υποβάλλοντος την προσφορά με την οποία αναλαμβάνει τη δέσμευση, σε περίπτωση που κατακυρωθεί υπέρ αυτού η εξαγωγή, να ζητήσει εντός της προθεσμίας που αναφέρεται στο άρθρο 11 παράγραφος 2 δεύτερο εδάφιο, το πιστοποιητικό ή τα πιστοποιητικά εξαγωγής για τις προς εξαγωγή ποσότητες λευκής ζάχαρης·
            
         
               ε)
            
            
               η προσφορά περιλαμβάνει δήλωση του υποβάλλοντος την προσφορά με την οποία αναλαμβάνει τη δέσμευση, εάν αναδειχθεί υπερθεματιστής:
               
                           i)
                        
                        
                           να συμπληρώσει την εγγύηση με την καταβολή του ποσού που αναφέρεται στο άρθρο 12 παράγραφος 3, εάν δεν τηρήθηκε η υποχρέωση εξαγωγής που απορρέει από το πιστοποιητικό εξαγωγής που αναφέρεται στο άρθρο 11 παράγραφος 2.
                        
                     
                           ii)
                        
                        
                           να πληροφορήσει τον οργανισμό που εξέδωσε το σχετικό πιστοποιητικό εξαγωγής, εντός 30 ημερών μετά τη λήξη ισχύος του πιστοποιητικού, για την ποσότητα ή τις ποσότητες για την (τις) οποία(-ες) δεν χρησιμοποιήθηκε το πιστοποιητικό εξαγωγής.
                        
                     
         3.   Μια προσφορά μπορεί να αναγράφει την ένδειξη ότι θεωρείται υποβληθείσα μόνον εφόσον πληρούται(-νται) ο ένας ή και οι δύο από τους ακόλουθους όρους:
   
               α)
            
            
               έχει ληφθεί απόφαση περί του ανώτατου ποσού της επιστροφής κατά την εξαγωγή κατά την ημέρα λήξης της προθεσμίας υποβολής των εν λόγω προσφορών·
            
         
               β)
            
            
               η κατακύρωση του δημοπρασίας αφορά το σύνολο ή καθορισμένο μέρος της προσφερθείσας ποσότητας.
            
         4.   Δεν γίνεται δεκτή προσφορά η οποία δεν έχει υποβληθεί σύμφωνα με τα προβλεπόμενα στις παραγράφους 1 και 2 ή περιλαμβάνει όρους άλλους από αυτούς που προβλέπονται για την παρούσα δημοπρασία.
   5.   Προσφορά υποβληθείσα δεν είναι δυνατόν να αποσυρθεί.
   Άρθρο 5
   1.   Ο υποβάλλων προσφορά προβαίνει στη σύσταση εγγύησης 11 ευρώ ανά 100 χιλιόγραμμα λευκής ζάχαρης προς εξαγωγή στο πλαίσιο της παρούσας δημοπρασίας.
   Για τους υπερθεματιστές, η εν λόγω εγγύηση αποτελεί, με την επιφύλαξη του άρθρου 12 παράγραφος 3, την εγγύηση του πιστοποιητικού εξαγωγής κατά την κατάθεση της αίτησης η οποία προβλέπεται στο άρθρο 11 παράγραφος 2.
   2.   Ο υποβάλλων την προσφορά επιλέγει να συστήσει την εγγύηση που αναφέρεται στην παράγραφο 1 είτε τοις μετρητοίς είτε υπό μορφή εγγύησης που παρέχεται από κάποιον οργανισμό ο οποίος πληροί τα κριτήρια που καθορίστηκαν από το κράτος μέλος στο οποίο υπεβλήθη η προσφορά.
   3.   Η εγγύηση που αναφέρεται στην παράγραφο 1 αποδεσμεύεται:
   
               α)
            
            
               όσον αφορά τους υποβάλλοντες την προσφορά, για την ποσότητα για την οποία δεν εδόθη συνέχεια στην προσφορά·
            
         
               β)
            
            
               όσον αφορά τους υπερθεματιστές που δεν έχουν ζητήσει το σχετικό πιστοποιητικό εξαγωγής εντός της προθεσμίας που προβλέπεται στο άρθρο 11 παράγραφος 2 δεύτερο εδάφιο, μέχρι 10 ευρώ ανά 100 χιλιόγραμμα λευκής ζάχαρης·
            
         
               γ)
            
            
               όσον αφορά τους υπερθεματιστές, για την ποσότητα για την οποία έχουν τηρήσει, κατά την έννοια του άρθρου 31 στοιχείο β) και του άρθρου 32 παράγραφος 1 στοιχείο β) περίπτωση i) του κανονισμού (ΕΚ) αριθ. 1291/2000, την υποχρέωση εξαγωγής που απορρέει από το πιστοποιητικό που αναφέρεται στο άρθρο 11 παράγραφος 2 του παρόντος κανονισμού, υπό τους όρους του άρθρου 35 του κανονισμού (ΕΚ) αριθ. 1291/2000.
            
         Στην περίπτωση που αναφέρεται στο πρώτο εδάφιο στοιχείο β), το μέρος της εγγύησης που μπορεί να αποδεσμευτεί μειώνεται, ενδεχομένως, κατά τη διαφορά μεταξύ του ανωτάτου ποσού της επιστροφής κατά την εξαγωγή που καθορίστηκε για τη σχετική μερική δημοπρασία και του ανωτάτου ποσού της επιστροφής κατά την εξαγωγή που καθορίστηκε για την επόμενη μερική δημοπρασία, εφόσον το δεύτερο ποσό είναι μεγαλύτερο από το πρώτο.
   Εκτός περιπτώσεων ανωτέρας βίας, το μέρος της εγγύησης ή η εγγύηση που δεν έχει αποδεσμευτεί, καταπίπτει για την ποσότητα της ζάχαρης για την οποία δεν τηρήθηκαν οι αντίστοιχες υποχρεώσεις.
   4.   Σε περίπτωση ανωτέρας βίας, ο αρμόδιος οργανισμός του σχετικού κράτους μέλους θεσπίζει τα μέτρα που θεωρεί αναγκαία για την αποδέσμευση της εγγύησης, λαμβάνοντας υπόψη τις συνθήκες τις οποίες επικαλείται ο ενδιαφερόμενος.
   Άρθρο 6
   1.   Η αποσφράγιση των προσφορών πραγματοποιείται από τον αρμόδιο οργανισμό χωρίς την παρουσία κοινού. Τα πρόσωπα τα οποία παρίστανται στην αποσφράγιση έχουν υποχρέωση τήρησης του απορρήτου.
   2.   Οι προσφορές που υποβλήθηκαν σύμφωνα με τις διατάξεις του παρόντος κανονισμού ανακοινώνονται, εφόσον γίνουν δεκτές, ανώνυμα και διαβιβάζονται από τα κράτη μέλη στην Επιτροπή το αργότερο εντός μιας ώρας και 30 λεπτών μετά τη λήξη της προθεσμίας για την εβδομαδιαία υποβολή των προσφορών, όπως προβλέπεται στην προκήρυξη της δημοπρασίας.
   Εάν δεν υποβληθούν προσφορές, τα κράτη μέλη ενημερώνουν σχετικά την Επιτροπή εντός της ίδιας προθεσμίας.
   Άρθρο 7
   1.   Μετά την εξέταση των προσφορών που έχουν παραληφθεί, καθορίζεται η ανώτατη ποσότητα ανά μερική δημοπρασία.
   2.   Είναι δυνατόν να αποφασισθεί να μη δοθεί συνέχεια σε συγκεκριμένη μερική δημοπρασία.
   Άρθρο 8
   1.   Αν η Επιτροπή αποφασίσει να δώσει συνέχεια σε μερική δημοπρασία, καθορίζει, σύμφωνα με τη διαδικασία που προβλέπεται στο άρθρο 39 παράγραφος 2 του κανονισμού (ΕΚ) αριθ. 318/2006, το ανώτατο ποσό της επιστροφής κατά την εξαγωγή. Το εν λόγω ποσό καθορίζεται λαμβάνοντας ιδίως υπόψη την κατάσταση και τις προβλεπόμενες εξελίξεις στην αγορά ζάχαρης της Κοινότητας και στην παγκόσμια αγορά.
   2.   Με την επιφύλαξη εφαρμογής του άρθρου 9, η κατακύρωση γίνεται υπέρ εκείνου ή εκείνων των υποβαλλόντων προσφορά, του (των) οποίου(-ων) η προσφορά ευρίσκεται στο επίπεδο του ανωτάτου ποσού της επιστροφής κατά την εξαγωγή ή σε επίπεδο κατώτερο από το ποσό αυτό.
   Άρθρο 9
   1.   Εάν καθορίστηκε ανώτατη ποσότητα για μερική δημοπρασία, η κατακύρωση γίνεται υπέρ εκείνου του οποίου η προσφορά αναγράφει τη χαμηλότερη επιστροφή κατά την εξαγωγή. Εάν η ανώτατη ποσότητα δεν εξαντλείται πλήρως από την εν λόγω προσφορά, η κατακύρωση συνεχίζεται μέχρις εξαντλήσεως της εν λόγω ποσότητας, με βάση το ύψος του ποσού της επιστροφής, αρχίζοντας από το πιο χαμηλό.
   2.   Εάν, κατά την εξέταση της προσφοράς, ο κανόνας της κατακύρωσης που προβλέπεται στην παράγραφο 1 οδηγεί σε υπέρβαση της ανώτατης ποσότητας, η κατακύρωση γίνεται υπέρ του ενδιαφερόμενου υποβάλλοντος προσφορά μόνο για την ποσότητα η οποία επιτρέπει την εξάντληση της ανώτατης ποσότητας. Οι προσφορές οι οποίες αναγράφουν την ίδια επιστροφή κατά την εξαγωγή και οι οποίες οδηγούν, σε περίπτωση αποδοχής του συνόλου των ποσοτήτων που αναφέρουν, σε υπέρβαση της ανώτατης ποσότητας, λαμβάνονται υπόψη με έναν από τους παρακάτω τρόπους:
   
               α)
            
            
               κατ’ αναλογία της συνολικής ποσότητας που αναγράφεται σε κάθε προσφορά·
            
         
               β)
            
            
               με επιμερισμό μεταξύ των υποβαλλόντων προσφορά, μέχρι συμπληρώσεως της ανώτατης ποσότητας που καθορίζεται για τον καθένα·
            
         
               γ)
            
            
               με κλήρο.
            
         Άρθρο 10
   1.   Ο αρμόδιος οργανισμός του σχετικού κράτους μέλους γνωστοποιεί αμέσως σε όλους τους υποβάλλοντες προσφορά το αποτέλεσμα της συμμετοχής τους στη δημοπρασία. Επιπλέον, ο εν λόγω οργανισμός απευθύνει στους υπερθεματιστές δήλωση κατακύρωσης της δημοπρασίας.
   2.   Η δήλωση κατακύρωσης της δημοπρασίας περιλαμβάνει τουλάχιστον:
   
               α)
            
            
               τα στοιχεία της δημοπρασίας·
            
         
               β)
            
            
               την ποσότητα της προς εξαγωγή λευκής ζάχαρης·
            
         
               γ)
            
            
               το ποσό της επιστροφής, εκφραζόμενο σε ευρώ, το οποίο χορηγείται κατά την εξαγωγή, ανά 100 χιλιόγραμμα λευκής ζάχαρης, για την ποσότητα που αναφέρεται στο στοιχείο β).
            
         Άρθρο 11
   1.   Ο υπερθεματιστής έχει δικαίωμα να λάβει, σύμφωνα με τους όρους που αναφέρονται στην παράγραφο 2, για την κατακυρωθείσα ποσότητα, πιστοποιητικό εξαγωγής που αναφέρει την επιστροφή που αναγράφεται στην προσφορά.
   2.   Ο υπερθεματιστής έχει την υποχρέωση να υποβάλει, σύμφωνα με τις σχετικές διατάξεις του κανονισμού (ΕΚ) αριθ. 1291/2000, αίτηση έκδοσης πιστοποιητικού εξαγωγής για την ποσότητα που του κατακυρώθηκε· η αίτηση αυτή δεν μπορεί να ανακληθεί κατά παρέκκλιση του κανονισμού (ΕΟΚ) αριθ. 120/89.
   Η αίτηση κατατίθεται το αργότερο μέχρι τις ακόλουθες ημερομηνίες:
   
               α)
            
            
               την τελευταία εργάσιμη ημέρα πριν από τη μερική δημοπρασία που προβλέπεται για την επόμενη εβδομάδα·
            
         
               β)
            
            
               την τελευταία εργάσιμη ημέρα της επόμενης εβδομάδας, όταν δεν προβλέπεται μερική δημοπρασία κατά τη διάρκεια της εν λόγω εβδομάδας.
            
         3.   Ο υπερθεματιστής έχει την υποχρέωση να εξάγει την ποσότητα η οποία εμφαίνεται στην προσφορά και να καταβάλει, εάν αυτή η υποχρέωση δεν τηρηθεί, κατά περίπτωση, το ποσό που αναφέρεται στο άρθρο 12 παράγραφος 3.
   4.   Το δικαίωμα και οι υποχρεώσεις που αναφέρονται στις παραγράφους 1, 2 και 3 δεν μεταβιβάζονται.
   Άρθρο 12
   1.   Για τον καθορισμό της διάρκειας ισχύος των πιστοποιητικών εφαρμόζεται το άρθρο 23 παράγραφος 1 του κανονισμού (ΕΚ) αριθ. 1291/2000.
   2.   Τα πιστοποιητικά εξαγωγής που εκδίδονται στο πλαίσιο των μερικών δημοπρασιών ισχύουν από την ημερομηνία έκδοσής τους μέχρι το τέλος του πέμπτου μήνα που έπεται εκείνου κατά τον οποίο πραγματοποιήθηκε η εν λόγω μερική δημοπρασία.
   Εντούτοις, τα πιστοποιητικά εξαγωγής που εκδίδονται στο πλαίσιο των μερικών δημοπρασιών που λαμβάνουν χώρα από την 1η Μαΐου 2007 ισχύουν μέχρι τις 30 Σεπτεμβρίου 2007.
   3.   Εκτός περιπτώσεων ανωτέρας βίας, ο αρμόδιος οργανισμός εισπράττει από τον κάτοχο του πιστοποιητικού ένα ορισμένο ποσό για την ποσότητα για την οποία δεν τηρήθηκε η υποχρέωση εξαγωγής που απορρέει από το πιστοποιητικό εξαγωγής που αναφέρεται στο άρθρο 11 παράγραφος 2, όταν η εγγύηση που αναφέρεται στο άρθρο 5 παράγραφος 1 είναι χαμηλότερη από τη διαφορά μεταξύ της επιστροφής κατά την εξαγωγή που αναφέρεται στο άρθρο 33 παράγραφος 2 στοιχείο α) του κανονισμού (ΕΚ) αριθ. 318/2006 και ισχύει την τελευταία μέρα της ισχύος του πιστοποιητικού, και της επιστροφής που αναγράφεται στο εν λόγω πιστοποιητικό.
   Το καταβλητέο ποσό που αναφέρεται στο πρώτο εδάφιο είναι ίσο με τη διαφορά μεταξύ της διαφοράς που αναφέρεται στο πρώτο εδάφιο και της εγγύησης που αναφέρεται στο άρθρο 5 παράγραφος 1.
   Άρθρο 13
   Ο κανονισμός (ΕΚ) αριθ. 1138/2005 καταργείται.
   Άρθρο 14
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2006.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 58 της 28.2.2006, σ. 1.
   
      (2)  ΕΕ L 152 της 24.6.2000, σ. 1. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 410/2006 (ΕΕ L 71 της 10.3.2006, σ. 7).
   
      (3)  ΕΕ L 16 της 20.1.1989, σ. 19. Κανονισμός όπως τροποποιήθηκε τελευταία με τον κανονισμό (ΕΚ) αριθ. 910/2004 (ΕΕ L 163 της 30.4.2004, σ. 63).
   
      (4)  ΕΕ L 185 της 16.7.2005, σ. 3.
   
      (5)  Συμπεριλαμβανομένου του Κοσσυφοπεδίου, υπό την αιγίδα των Ηνωμένων Εθνών, δυνάμει του ψηφίσματος 1244 του Συμβουλίου Ασφαλείας της 10ης Ιουνίου 1999.